Illum il-Kummissjoni qiegħda tniedi l-ewwel kampanja Ewropea favur ix-xogħol iddikjarat. Se taħdem id f'id mal-Pjattaforma Ewropea biex issaħħaħ il-kooperazzjoni fl-indirizzar ta' xogħol mhux iddikjarat u mal-Awtorità Ewropea tax-Xogħol. Il-ħsieb wara din l-inizjattiva huwa li tiżdied is-sensibilizzazzjoni fost il-ħaddiema, il-kumpaniji u dawk li jfasslu l-politiki dwar il-fatt li x-xogħol mhux iddikjarat ma jagħmel tajjeb għal ħadd: il-ħaddiema ma jkollhomx protezzjoni soċjali, in-negozji ma jkollhomx kundizzjonijiet ekwi u b'hekk il-kompetizzjoni bejniethom ma tkunx ġusta, u jwassal ukoll għal telf kbir mill-finanzi pubbliċi Ewrobarometru Speċjali Ġdid juri l-kobor ta' din il-problema: wieħed f'kull għaxar Ewropej jirrappurtaw li f'din l-aħħar sena xtraw xi prodotti jew servizzi li jista' jkun li rriżultaw minn xogħol mhux iddikjarat. Terz tal-Ewropej jafu lil xi ħadd li jaħdem mingħajr ma jiddikjara l-impjieg tiegħu. Nicolas Schmit, il-Kummissarju għall-Impjiegi u d-Drittijiet Soċjali qal: “Ix-xogħol kollu jiswa. Il-ħaddiema kollha jistħoqqilhom li jgawdu d-drittijiet soċjali tagħhom. Illum qegħdin inniedu din il-kampanja biex il-ħaddiema, in-negozji u l-gvernijiet jaslu biex jaqblu kollha dwar il-benefiċċji tax-xogħol iddikjarat. L-UE qed iżżid l-isforzi biex tikkumbatti x-xogħol mhux iddikjarat, qed tinkoraġġixxi l-kooperazzjoni fost l-Istati Membri u tqajjem sensibilizzazzjoni madwar l-Ewropa. Ix-xogħol mhux iddikjarat, flimkien nistgħu nġibuh ħaġa tal-imgħoddi.” Il-kampanja favur li x-xogħol mhux iddikjarat jiġi ddikjarat se tinbeda fil-midja soċjali (#EU4FairWork). Fis-16 ta' Marzu 2020 se tibda Ġimgħa ta' Azzjoni Favur ix-Xogħol Iddikjarat fl-Istati Membri tal-UE, u f'din il-ġimgħa se jsiru firxa wiesgħa ta' attivitajiet: pereżempju se jsiru spezzjonijiet fis-setturi li huma fir-riskju, sessjonijiet informattivi, u żjarat fl-iskejjel sekondarji fost affarijiet oħra. Barra minn hekk, il-Kummissjoni se tadotta rapport dwar l-attivitajiet tal-Pjattaforma Ewropea biex tissaħħaħ il-kooperazzjoni fl-indirizzar ta' xogħol mhux iddikjarat, li hi magħmula mill-awtoritajiet rilevanti tal-Istati Membri kollha u mir-rappreżentanti tal-imsieħba soċjali transindustrijali fil-livell tal-UE. L-għan tan-netwerk huwa li jgħin lill-pajjiżi tal-UE jitgħallmu minn xulxin u jikkooperaw aktar fil-qrib b'mod transfruntier. Il-Pjattaforma, li tniedet fl-2016, issa qiegħda fi triqitha biex issir part mill-Awtorità Ewropea tax-Xogħol (ELA), u tkun tista' tikseb aktar riżultati. Xi jgħid l-Ewrobarometru? Kuntest Fil-livell tal-UE, ix-xogħol mhux iddikjarat huwa ddefinit bħala "kull attività mħallsa li hija legali fin-natura tagħha iżda mhijiex iddikjarata lill-awtoritajiet pubbliċi, filwaqt li jitqiesu d-differenzi fis-sistema regolatorja tal-Istati Membri". Huma l-awtoritajiet Nazzjonali li primarjament huma responsabbli milli jikkumbattu x-xogħol mhux iddikjarat; fl-istess ħin, dan huwa għan politiku importanti tal-Istrateġija Ewropea dwar l-Impjiegi, u jikkontribwixxi biex ikun hawn suq tax-xogħol Ewropew aktar ġust, filwaqt li jgħin biex iwassal il-Pilastru Ewropew tad-Drittijiet Soċjali. Fil-ġejjieni qrib l-Awtorità Ewropea tax-Xogħol se tibda tikkoordina l-isforzi biex ikun hemm kooperazzjoni fil-livell tal-UE. Jekk tkun trid aktar informazzjoni ara: Informazzjoni b'rabta ma' dan fis-sit web tad-Direttorat Ġenerali EMPL Messaġġ tal-Kummissarju Nicolas Schmit bil-vidjo Issieħeb mal-kampanja fil-midja soċjali permezz ta' #EU4FairWork